<classify> ALIYEKUWA Waziri wa Kilimo, Dk Charles Tizeba pichani ameingia bungeni kwa mara ya kwanza tangu kuvuliwa wadhifa huo, na kumshukuru Rais John Magufuli kwa kumuamini na kumpa fursa ya kutumikia wananchi.Pia, amemshukuru Spika wa Bunge na Ofisi ya Spika kwa kumpa ushirikiano katika kipindi chote akiwa waziri. Jumamosi iliyopita, Rais Magufuli alitengua uteuzi wa baadhi ya mawaziri akiwemo Dk Tizeba ambaye nafasi yake imechukuliwa na Japhet Hasunga ambaye alikuwa Naibu Waziri wa Maliasili na Utalii.Dk Tizeba alitoa shukurani hizo wakati wa Kipindi cha Maswali na Majibu, huku akiibua nderemo na vifijo kwa wabunge na mawaziri baada ya Naibu Spika, Dk Tulia Akson kumtaja Dk Tizeba ambaye ni Mbunge wa Buchosa mkoani Mwanza kupitia Chama Cha Mapinduzi CCM ili aulize swali la nyongeza.Baada ya kulitaja jina la Dk Tizeba kumruhusu kuchangia, wabunge na mawaziri walianza kupiga makofi na kumshangilia kwa nguvu zaidi ya dakika tatu na kumfanya mwanasiasa huyo kusubiri kuuliza swali huku akicheka.Alipoanza kuuliza swali, Dk Tizeba alisema, Mheshimiwa Naibu Spika nakushukuru sana kwa kunipa nafasi ya kuuliza swali dogo la nyongeza, lakini kabla sijauliza swali hilo, niruhusu niseme maneno mawili tu.La kwanza nimshukuru sana Mheshimiwa Rais, namshukuru sana kwa fursa aliyokuwa amenipa ya kulitumikia Taifa. Lakini pia nikushukuru wewe na Mheshimiwa Spika kwa ushirikiano mlionipa wakati nikitumika serikalini na ndani ya Bunge lako.Baada ya shukrani hizo, aliuliza swali la nyongeza, akihoji kuwa jimbo lake la Buchosa kuna visiwa zaidi ya 28, lakini kuna vivuko viwili huku kimoja kikiwa kimepitwa na wakati, jambo ambalo watu wanaogopa kukipanda.Nina swali dogo la nyongeza, Jimbo langu la Buchosa linavyo visiwa zaidi ya 28 na katika visiwa hivyo kuna vivuko viwili kivuko kimoja kimepitwa na wakati na watu wakati mwingine wanaogopa hata kukipanda.Hivyo naiomba serikali ijenge kivuko kipya kati ya eneo la Nyakalilo na Kome ili kupunguza adha ya usafiri. Hili jambo Mheshimiwa Naibu Waziri Elias Kwandikwa analifahamu vizuri ninachoomba commitment ya kujenga kivuko kipya kati ya Nyakalilo na Kome bado ipo pale pale au la, aliuliza Dk Tizeba.Kabla ya kutoa nafasi kwa serikali kujibu swali hilo, Naibu Spika Dk Tulia alisema, Mheshimiwa Naibu Waziri jibu swali hili linasubiriwa na Bunge zima kwa namna ambavyo mheshimiwa alivyopokelewa humu ndani.Akijibu, Naibu Waziri wa Ujenzi, Uchukuzi na Mawasiliano, Elias Kwandikwa alisema anashukuru kupata nafasi ya kujibu swali ambalo limeshangiliwa sana na wabunge na mawaziri na kueleza Bunge kuwa serikali imeunda tume maalumu ya kushughulikia vivuko.Nimshukuru Mungu kupata nafasi ya kujibu swali la Mheshimiwa Tizeba ambalo limepigiwa makofi mengi sana. Nimshukuru Mheshimiwa Tizeba tulitembelea jimboni kwake tulitembelea kivuko cha Nyakalilo na nilijionea jinsi wananchi wanavyopata tabu kuvuka kwenda kule kisiwani.Mheshimiwa Naibu Spika, kuhusiana na upatikaji wa vivuko kipya katika Jimbo la Buchosa, nimhakikishie Mheshimiwa Mbunge tumeunda timu maalumu ambayo inatembelea maeneo yote ya vivuko na itarejesha majibu namna bora ya kuendesha vivuko, alisema Kwandikwa.Aidha, alisema alijionea jinsi ambavyo wananchi walivyokuwa wakigombea kupanda kivuko eneo la Nyakalilo. Na tuliona katika eneo la Nyakalilo, watu kupanda kivuko mpaka wanagombana sababu ya uwezo mdogo wa kivuko.Mheshimiwa Tizeba nikuhakikishie tutabadilisha kile kivuko na nitaendelea kukupa mrejesho ili tuboreshe usafiri wa Buchosa, alisema Naibu Waziri wa Uchukuzi.  <topic>: KITAIFA 